Oficialusis leidinys L 187 , 20/07/1999 p. 0027 - 0031



Komisijos reglamentas (EB) Nr. 1573/1999 1999 m. liepos 19 d. nustatantis išsamias Tarybos reglamento (EB) Nr. 2201/96 taikymo taisykles dėl džiovintų figų charakteristikų, už kurias suteikiama pagalba pagal pagalbos gamybai schemą EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1996 m. spalio 28 d. Tarybos reglamentą (EB) Nr. 2201/96 dėl bendro perdirbtų vaisių ir daržovių produktų rinkų organizavimo [1] su pakeitimais, padarytais Reglamentu (EB) Nr. 2199/97 [2], ypač į jo 4 straipsnio 9 dalį, (1) kadangi Reglamento (EB) Nr. 2201/96 I dalyje yra nustatyta pagalbos kai kurių iš vaisių ir daržovių perdirbtų produktų gamybai sistema; kadangi 1997 m. kovo 19 d. Komisijos reglamente (EB) Nr. 504/97, nustatančiame Tarybos reglamento (EB) Nr. 2201/96 dėl pagalbos vaisių ir daržovių produktų gamybai sistemos [3] išsamias taikymo taisykles su paskutiniais pakeitimais, padarytais Reglamentu (EB) Nr. 702/1999 [4], yra nustatytos tai pagalbos sistemai taikytinos bendrosios taisyklės; kadangi, nepažeidžiant kitų Reglamento (EB) Nr. 504/97 nuostatų, turi būti nustatytos tam tikros atskiros taisyklės dėl džiovintų figų, jeigu jos turi atitikti pagalbos gamybai sąlygas, charakteristikų; (2) kadangi džiovintų figų kokybė prieš jas perdirbant ir perdirbus skiriasi; kadangi minimali kaina ir pagalba gamybai turėtų būti nustatyta konkrečios rūšies produktui; kadangi Bendrijoje gaminamos dviejų rūšių džiovintos figos: smulkiavaisės ir kitos; kadangi pagrindinė minėtų figų charakteristika, dėl kurios skiriasi jų rinkos kaina, yra dydis; kadangi minimali kaina ir pagalbos dydis kiekvienai iš minėtų dviejų rūšių džiovintų figų, skirtų vartoti tiesiogiai, turėtų būti nustatomi, atsižvelgiant į jų tipiškiausias dydžio kategorijas, o kitokiems dydžiams taikytina kaina ir pagalbos dydis turėtų būti nustatomi pagal minėtas kainas ir pagalbos normas; (3) kadangi Reglamento (EB) Nr. 2201/96 4 straipsnio 4 dalies b punkte nustatytais minimaliais kokybės reikalavimais siekiama, kad nebūtų gaminami paklausos neturintys arba rinkos iškraipymus sukeliantys produktai; kadangi šie reikalavimai turėtų būti grindžiami tradicine sąžiningos gamybos praktika; kadangi, siekiant atitikties šioms nuostatoms, turėtų būti apibrėžtos būtiniausios neperdirbtų džiovintų figų, kurias įsigijo perdirbėjai, ir džiovintų figų, kurios atitinka pagalbos gamybai sąlygas, charakteristikos; (4) kadangi, norint užtikrinti vienodą reikalavimų taikymą, turėtų būti nustatytos džiovintų figų charakteristikų tikrinimo prieš jas perdirbant ir perdirbus taisyklės; (5) kadangi kai kurie šio reglamento reikalavimai nulemia būtinybę radikaliai reformuoti gamybos ir perdirbimo sektorius; kadangi dėl to šiuos reikalavimus būtina laipsniškai įgyvendinti per penkerius prekybos metus nuo šio reglamento įsigaliojimo; (6) kadangi į šį reglamentą yra įtrauktos konkrečios nuostatos dėl figų, nurodytos 1984 m. birželio 19 d. Komisijos reglamento (EEB) Nr. 1709/84 dėl minimalių gamintojams mokėtinų kainų ir pagalbos tam tikrų vaisių ir daržovių produktų gamybai, kurie atitinka pagalbos gamybai sąlygas [5], 1 ir 2 straipsniuose su paskutiniais pakeitimais, padarytais Reglamentu (EB) Nr. 1591/98 [6], atnaujintu atsižvelgiant į teisinę, techninę ir ekonominę pažangą; kadangi dėl to minėto reglamento 1 bei 2 straipsniai ir I, II ir III priedai turėtų būti panaikinti; (7) kadangi šiame reglamente numatytos priemonės atitinka Vaisių ir daržovių produktų vadybos komiteto nuomonę, PRIĖMĖ ŠĮ REGLAMENTĄ: 1 straipsnis 1. Kad už neperdirbtas džiovintas figas būtų mokama minimali kaina, jos turi atitikti II priede nurodytas charakteristikas. 2. Kad už džiovintas figas ir figų pastą būtų suteikiama pagalba, jos turi atitikti III priede nurodytas charakteristikas. 3. Minimali kaina, mokama gamintojui už neperdirbtas džiovintas figas, ir pagalba džiovintų figų gamybai nustatomos atsižvelgiant į minėtų produktų charakteristikas, nustatytas atitinkamai II ir III prieduose; o smulkiavaisių veislės figų viename kilograme turi būti nuo 75 iki 105, o kitų veislių – nuo 65 iki 85 vaisių. Nustatant kitų džiovintų figų minimalią kainą ir pagalbos dydį pirmiau minėta kaina ir pagalbos dydis dauginami iš I priede išvardytų koeficientų. 2 straipsnis 1. Neperdirbtų džiovintų figų charakteristikas ir kiekį tikrina perdirbėjas, susitaręs su gamintoju, imdamas iš visos siuntos tipinius pavyzdžius. Juos tiria abu minėti asmenys, o patikrinimo rezultatai registruojami. Šiame kontekste "siunta" – tai visi produktai, kuriuos tuo pačiu metu gamintojas arba gamintojų organizacija pateikė perdirbėjui. 2. Perdirbėjas, imdamas pavyzdžius iš kiekvienos jam parduotos siuntos, tikrina, ar produktai atitinka charakteristikas, kurios jiems taikomos, kad būtų suteikiama pagalba, ir ar jie yra tinkamo dydžio. Patikrinimo rezultatai registruojami. Kiekvienas tikrintinas pavyzdys turi sverti mažiausiai vieną kilogramą. 3. Valstybės narės gali priimti nacionalines nuostatas dėl minimalių procentų, kontrolės ir ypač paskyrimo vietos. 3 straipsnis Reglamento (EEB) Nr. 1709/84 1 bei 2 straipsniai ir I, II ir III priedai panaikinami. 4 straipsnis Šis reglamentas įsigalioja septintą dieną po jo paskelbimo Europos Bendrijų oficialiajame leidinyje. Jis taikomas nuo 1999-2000 m. prekybos metų. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 1999 m. liepos 19 d. Komisijos vardu Franz Fischler Komisijos narys [1] OL L 297, 1996 11 21, p. 29. [2] OL L 303, 1997 11 6, p. 1. [3] OL L 78, 1997 3 20, p. 14. [4] OL L 89, 1999 4 1, p. 26. [5] OL L 162, 1984 6 20, p. 8. [6] OL L 208, 1998 7 24, p. 14. -------------------------------------------------- I PRIEDAS KOEFICIENTAI, TAIKYTINI NUSTATANT MINIMALIĄ KAINĄ IR PAGALBOS GAMYBAI DYDĮ Dydis | Koeficientas, taikytinas nustatant minimalią kainą ir pagalbą gamybai | Smulkiavaisių veislės | Kitos veislės | Mažiau kaip 75 vaisiai/kg | Mažiau kaip 65 vaisiai/kg | 1,2 | Nuo 75 iki 105 vaisių/kg | Nuo 65 iki 85 vaisių/kg | 1 | Nuo 106 iki 136 vaisių/kg | Nuo 86 iki 116 vaisių/kg | 0,8 | Produktai, kurių dydis nematuojamas | Produktai, kurių dydis nematuojamas | 0,65 | Prekybos metai | Koeficientas, taikytinas nustatant minimalią kainą | Koeficientas, taikytinas nustatant pagalbos dydį | 1999–2000 | 0,70 | 1,0 | 2000–2001 | 0,70 | 1,0 | 2001–2002 | 0,65 | 0,9 | 2002–2003 | 0,65 | 0,8 | 2003–2004 | 0,65 | 0,7 | -------------------------------------------------- II PRIEDAS NEPERDIRBTŲ DŽIOVINTŲ FIGŲ CHARAKTERISTIKOS 1. Apibrėžimas Neperdirbtos džiovintos figos gaunamos iš natūraliai džiovintų Ficus carica domestica L. veislių prinokusių vaisių. 2. Būtiniausi reikalavimai ir leistini nukrypimai Neperdirbtos džiovintos figos turi: - būti ne daugiau kaip 24 % drėgnumo; - smulkiavaisių veislių figų [1] viename kilograme turi būti ne mažiau kaip 136, o kitų veislių – 116 vaisių; - turėti ploną žievę ir medaus konsistencijos minkštimą; - būti vienodos spalvos; - būti švarios ir beveik be svetimų medžiagų. Kiekvienai siuntai leidžiami šie nukrypimai [2]: - 30 % viso skaičiaus arba svorio gali sudaryti džiovintos figos su bet kokios kilmės išoriniais arba vidiniais pakenkimais ir ne daugiau kaip 18 % tų pakenkimų gali būti padaryta vabzdžių; - 3 % viso skaičiaus arba svorio gali sudaryti džiovintos figos, netinkamos perdirbti. [1] Cuello de Dama, Pajarito, Granito, Preto de Torres, Pingo de mel ou Moscatel, Cachopeira, Cotio, Branco de Douro, Rei branco, Rei preto, Cordoví, Blancos, De la Casta, Verdejos. [2] Iki 2003–2004 prekybos metų pabaigos leidžiami šie nukrypimai: - 40 % 1999–2000 ir 2000–2001 prekybos metais ir 35 % vėlesniais prekybos metais viso skaičiaus arba svorio gali sudaryti džiovintos figos su išoriniais arba vidiniais pakenkimais neatsižvelgiant į jų kilmę ir ne daugiau kaip 25 % tų pakenkimų 1999–2000 ir 20 % pakenkimų 2000-2001 prekybos metais gali būti padaryta vabzdžių; - 10 % 1999–2000 ir 2000–2001 prekybos metais ir 6 % vėlesniais prekybos metais viso skaičiaus arba svorio gali sudaryti džiovintos figos, netinkamos perdirbti. -------------------------------------------------- III PRIEDAS A. DŽIOVINTŲ FIGŲ CHARAKTERISTIKOS 1. Apibrėžimas Džiovintos figos gaunamos iš natūraliai džiovintų Ficus carica domestica L. veislių prinokusių vaisių. 2. Būtiniausi reikalavimai ir leistini nukrypimai Neperdirbtos džiovintos figos turi: - būti ne daugiau kaip 24 % drėgnumo; - smulkiavaisių veislų figų [1] viename kilograme turi būti ne mažiau kaip 136, o kitų veislių – 116 vaisių; - turėti ploną žievę ir medaus konsistencijos minkštimą; - būti vienodos spalvos; - būti švarios ir beveik be svetimų medžiagų. Kiekvienai siuntai leidžiami šie nukrypimai: - 25 % viso skaičiaus arba svorio sudaro džiovintos figos su bet kokios kilmės išoriniais arba vidiniais pakenkimais ir ne daugiau kaip 15 % tų pakenkimų gali būti padaryta vabzdžių. B. FIGŲ PASTOS CHARAKTERISTIKOS Apibrėžimas ir būtiniausi reikalavimai Figų pasta yra gaunama iš neperdirbtų džiovintų figų, atitinkančių II priede nustatytas charakteristikas, išskyrus dydį, kuris gali būti mažesnis. Džiovintos figos, naudojamos pastai gaminti, turi būti nuplautos karštu vandeniu ir išdžiovintos karštu oru. Didžiausias jų drėgnumas gali būti 24 %. [1] Cuello de Dama, Pajarito, Granito, Preto de Torres, Pingo de mel ou Moscatel, Cachopeira, Cotio, Branco do Douro, Rei branco, Rei preto, Cordoví, Blancos, De la Casta, Verdejos. --------------------------------------------------